Facebook 專頁有更多短文: https://www.facebook.com/ivanliresearch
最愛演唱會之上一個十年(1/3):越笑越見疤痕,留了提示誰是南波杏
聽一次歌,好似談一次不後悔嘅戀愛咁。而本城只宜失戀,不宜戀愛。 理論上, 談一次戀愛, 先可以失一次戀, 一出, 一入。但聽一隻CD,或者去一次演唱會,絕對唔係愛一個上一課,往往你失左十二隻戀,碌到隻 bonus track等到N…
medium.com
上回講到,我當年有好多演唱會飛。在我結婚後甚至成人之美,送飛畀啲單身小朋友,例如律勤(假名)。但而家返返去,上一個十年,2009年先,我未結婚。
講返容祖兒,都冇留意,今年係呢個容祖兒入行廿年嘅演唱會。冇乜特別。反而想講容祖兒個花名容十年嘛。而佢真係入行十年,即係十年前,係2009年。美好的年代。雖然雷曼爆咗煲,但生命依然美好。其實我係想講嗰年嘅一個故事。
我記得嘅係,2009年,我嘅好朋友(唔係律勤(假名))唔知做乜,有兩張容祖兒嘅飛(呀朋友睇到篇文留個言丫,我早排先同佢食完飯)。嗰年只係開咗兩場,仲要係日場,文化中心。佢就讓咗畀我。留意其實2008年容祖兒已經開過演唱會,而且唔只一次,係兩次。點解會一年開兩次?「咁就要講返2008上半年最轟動嘅新聞啦」「金融海嘯?唔係,下半年的」「北京奧運?都唔係,都係下半年的。」。咁所以2008年佢已經開咗兩次演唱會,第二次係因為同唱片公司嘅你懂的開唔成,容祖兒頂埋個期。而單係呢點就睇到佢係幾咁有叫座力。結果係,2008開咗兩次啦喎,2009開到兩場都幾難得。
2009年嗰兩場容祖兒文化中心演唱會,係很好的。而且只開兩場,真係鐵粉回憶。但反正我唔係想講佢,冇乜特別。咁2009年當然我都係同女去 — 但每一次都係同女去架啦,亦冇乜特別。
重點係,條女仲讀緊中學。各位觀眾,請拍手。我覺得真係巧開心。2009年我三十一歲,而我同個讀緊中學(好似未考會考添呀媽的),好似得我一半年紀嘅女仔,十五定十六歲嘅,去睇演唱會。
而更加重要嘅係,我地居然仲可以鍾意一樣嘅歌星聽一樣嘅歌!係咪好奇異恩典(鐵粉呀)A May Sing Grace 先!你諗下而家有冇可能我同個廿歲嘅女仔一齊去睇K Pop?定係寬容啲,計年紀差距,計後生我十五年嘅咁?都好似好難吧。定而家廿五歲嘅港女仲會聽容祖兒?唔知。明顯我同個社會已經脫節。
亦都係2009年,我同嗰條女(OK,嗰位妹妹)當然去食飯,食午飯,都話開日場。仲記得係海港城。其實當其時已經好多自由行,唔好唔記得《自由行》係2004年嘅歌。後沙士嘛,些爬嘛,中央大禮嘛。但當其時海港城都仲係有啲正常嘅餐廳。我甚至唔記得間嘢叫咩名,只係記得食過乜,但條女食得好開心。雖然我始終覺得佢似我個女多過條女。嗰刻我真係幾乎幻想不如第時做人老豆,但諗到自己淫人妻女笑呵呵會有報應,都係作罷。
而家海港城?唔係冇正常嘅餐廳,更唔係食唔起(親,海港城有KFC的說,之前好似有大家樂添)。但就好似唔係嗰回事。又或者係邊年開始,我覺得在香港食貴價餐廳係搵撚笨實。打邊爐除外,或者粵菜都除外,其他西日韓全部都搵笨實。
我點解唔等到一年去幾次日本先食?咁當然係可以why not both,在香港咪貴食正嘢,去日本咪平食正嘢。會講搵笨實嘅人如我,就梗係窮撚。有錢人唔會講抵唔抵食。更唔會講咩「唔係坐唔起商務不過唔抵」 — 記住,講得「唔係畀唔起不過唔抵」,就即係你畀唔起,講性價比嘅全部係窮撚,幾皮嘢食餐飯唔會畀你幾百蚊好一百倍,但對人地嚟講根本冇分別。真畀得起嘅人唔會講呢句「唔係畀唔起不過唔抵」。例如我而家食方榮記唔會講「唔係畀唔起不過唔抵」。咁咪即係畀得起。「不過唔係日日打咯」「喂,唔係畀唔起但唔健康…….」
講返2009場演唱會,條女應該睇得幾開心。不過容祖兒唱嘅第一首歌就出賣咗佢(條女,唔係容祖兒)嘅年紀,同埋我嘅年紀。我到而家都仲好記得容祖兒唱嘅第一首歌就係:《一首獨唱的歌》。In case 你都出賣年紀,首歌係關淑怡原唱嘅(改編日文歌啦下)。邊個關淑怡?咪成日在愉景灣煲煙耐唔耐發癲見報嗰個。關淑怡演唱會我都去過好多次,冇十次都有六七次吧。係呀,又係鐵粉。下面再講。
條女當然唔知咩係《一首獨唱的歌》,我當然係一出intro已經知。仲有,點解事隔十年我仲咁記得佢係唱呢首歌?呢啲就係鐵粉就會知。我當年已經知:因為容祖兒 當年Big Echo卡拉OK大賽就係唱呢首歌入行!鐵粉應該會知。我就算唔係鐵粉都係老粉。
不如都係講返條女。點識嘅?就梗係上網識啦,唔通搞學生咩(當時冇教書啦)。靚唔靚?梗係靚。唔通貪佢有內涵好獨立(十五定十六歲咋喎),定貪佢好好波咩(嗯,係冇嘅,況且其實真係我嘅鐵粉應該知,我係唔鍾意大胸的)。
呀,講咁耐,你想問,重點,十一哥。有冇食到。哦,當然係冇啦。都話人地十五定十六歲,拿犯法嘅嘢我係唔會做的。況且,你由我唔記得佢係十五定十六歲,就知冇食到啦!
嚴格嚟講,我同佢有冇一齊到,都好似有啲疑問。咁即係佢都係冇拍過拖(自稱),而我同佢又好似冇做過任何嘢去確認或否認呢個一齊嘅關係。其實我當年已經好粗鄙,甚至我十五六歲時已經好粗鄙,但我仲未粗鄙到可以問個十五六歲自稱未拍過拖嘅女仔:「喂,受唔受溝呀?」(其實我好似從來冇講過呢句對白,我對你講過嘅,留個言,請你食飯,今晚再相逢)。咁唔上床,唔講受唔受溝,點確認呢?
係呀,你估到啦。初戀呀!我要初戀!
總之某次食飯後,我送咗佢返屋企,然後就好似冇再搵佢。大約係佢專心學業?定我搞上咗第條女?真係唔記得,好反高潮,或者我選擇性失憶。當事人有幸睇到不如又留個言。
但反而想講嘅係,條女呢,係某名校女生(定你以為我會泡MK妹?或者我再強調返,我係一個文青),當時住在堅道。登登。
對你嚟講,住堅道嘅名校女生冇乜特別。但然後,冇耐之後,我就識咗另一個都係住堅道,同一間名校嘅女生。
嗰個就係我老婆啦。
佢都好似冇聽過以上嘅故事。I mean佢應該知道我同某疑似未成年少女去睇容祖兒,但應該唔知係佢街坊兼師妹。
至於點解我老婆由堅道嘅名校女生,變成文成公主外嫁番邦去到大西北嫁我呢啲咁嘅下里巴人,就係另一個故事了。
雖則我應該算鍾意聽香港流行曲,特別係以學霸嚟講。但由於我比較懶又比較窮(特別係做金融之前),其實唔係睇好多演唱會。
除咗睇過十次容祖兒外,就係睇過六七次關淑怡(即係,差唔多次次睇),應該都好似有睇過十次八次李克勤。呢三個都係相當鍾意嘅歌手。張學友都鍾意,但一次都冇睇過,即使雷曼爆咗煲後都冇。譚詠麟?都鍾意架,但細細個老豆同我睇,很好。
陳奕迅?冇噃。歌當然有聽(我連黎明劉錫明溫碧霞邱淑貞葉玉卿都聽添),當然好聽巴閉流行教父。但一次演唱會都冇去過。唔止,郭富城我都一次冇去過。唔止,BEYOND都好似冇。遺憾?我何止a few,too many to mention.呢個世界大把遺憾啦。例如沙士嗰時冇買樓,十蚊冇買騰訊。古語有云,問君能有幾多愁,恰似滿倉中石油。
最後講下關淑怡,同容祖兒冇可比性,唔同年代,唯一關聯就係容祖兒唱關淑怡首《一首獨唱的歌》入行。無巧不成話,李克勤就係唱譚詠麟嘅《霧之戀》入行。然後齊齊投共。唔止,容祖兒都sort of 投埋共。就係關淑怡一個唔投共。真係傻咗先唔投共。不過我覺得冇嘢的,鍾唔鍾意同才華係兩回事(否則冇人會聽楊千嬅Stephy),而才華同政治又係兩回事,甚至同人格都係兩回事。講白啲,如果有良心要聽周柏豪,咁我寧願聽返譚詠麟。
而有一鑊嘅關淑怡演唱會,容祖兒係去咗睇的。唔止,周汶錡都去咗。關佢乜事?聽講係FANS,關淑怡版嘅《陀飛輪》MV咪佢做女主角。
下回,講關淑怡,亦講容祖兒,仲有我老豆。同埋我自己。就冇再講名校女生了,兩個都冇。